Petoro har bikket 3000 milliarder: – Jeg er rett og slett stolt
Petoros resultat er nesten halvert fra rekordåret 2022. Likevel er årets resultat tidenes nest beste.  Petoro leverte 277 milliarder kroner i kontantstrøm til staten i 2023. Det betyr at årets bidrag inn i oljefondet er den nest høyeste i selskapets historie. Siden Petoro ble opprettet i 2001 har selskapet nå levert over 3000 milliarder kroner til staten fra Statens direkte økonomiske engasjement (SDØE). De historiske gode resultatene kommer til tross for at både olje- og gassprisen har gått betydelig ned siden rekordåret i 2022, hvor hele 528 milliarder ble sprøytet inn i statskassen. Årets resultat er likevel nesten tre ganger så høyt som snittet de siste ti årene, forklarer Petoro-direktør Kristin Kragseth. – Dette resultatet kommer som følge av årevis med godt arbeid av alle i næringen. Det samarbeidet som er mellom land og vann og industrien og myndighetene er Norges største konkurransefortrinn. Jeg er rett og slett stolt av alle flinke folkene som jobber i næringen vår, og ikke minst av de 72 ansatte i Petoro, sier hun til Aftenbladet.  Gassprisene driver bak resultatet I fjerde kvartal alene rapporterte Petoro om en kontantstrøm på 57 milliarder kroner, et fall fra 126 milliarder i samme periode året før, hovedsakelig på grunn av en nedgang i gassprisene. – Men også gassprisen har vært historisk høy i 2023 sammenlignet tidligere år, sier økonomidirektør Jonny Mæland til Aftenbladet. Ser man året under ett tjente selskapet 251 milliarder mindre enn i 2022. Årsaken til lavere gasspriser er sammensatt, men skyldes i hovedsak historisk høy import av LNG og lagerfylling i Europa, kombinert med lavere etterspørsel. Petoro-direktøren ser at gassprisene har normalisert seg noe etter å ha skutt til værs etter den russiske invasjonen av Ukraina. – Men vi ser at verden fortsatt er volatil og at vi er mer sensitiv for det som skjer på tvers av kloden. Forhåpentligvis vil vi se mindre svingninger enn det vi så etter krigsutbruddet i Ukraina framover.  – En reise Ifølge Statistisk sentralbyrå er det i år planlagt investeringer på 244 milliarder kroner i olje og gassektoren totalt. Dette er det høyeste investeringstallet noensinne. – Vi er mer opptatt av det langsiktige enn det kortsiktige når vi planlegger våre investeringer. Selv om prisen var høy i 2022 og fortsatt er høy nå, så legger vi mer vekt på det langsiktige nivået. Prosjektene skal være robuste i et langt perspektiv, forklarer Mæland. I 2024 planlegger Petoro investeringer for om lag 30 milliarder kroner. Fram mot 2030 er det estimert at Petoro vil investere rundt 25 milliarder i  elektrifiseringsprosjekter. – Skal vi holde norsk sokkel konkurransedyktig på lang sikt så må de feltene som skal produsere lenge bli tilnærmet utslippsfrie. Det betyr at de må elektrifiseres, sier Kragseth. Innen 2030 har Petoro som mål å redusere utslippene fra SDØE-produksjon med 55 prosent.  – Hele denne omstillingen er en reise. Hadde vi gått ti år tilbake i tid, så hadde vi ikke klart å forestille oss hvor vi står i dag. Alt er under stadig utvikling. Vi har satt oss et utrolig krevende mål, ikke bare for oss som næring, men også for samfunnet for øvrig. Det finnes i dag ikke noe helt klart veikart, men vi gjør det vi kan for å ta vårt ansvar sammen med resten av næringen og myndighetene, avslutter Petoro-direktøren.
Petoro leverte 277 milliarder kroner i kontantstrøm til staten i 2023, noe som er tidenes nest beste resultat. Resultatet for 2023 er nesten tre ganger så høyt som snittet de siste ti årene, ifølge Petoro-direktøren. Nedgang i gasspriser har ført til et fall i kontantstrøm i fjerde kvartal sammenlignet med samme periode i 2022. Petoro planlegger investeringer for om lag 30 milliarder kroner i 2024, og har som mål å redusere utslippene fra SDØE-produksjon med 55 prosent innen 2030.